Motorfietsryer verongeluk in Bfn | Netwerk24
Motorfietsryer verongeluk in Bfn
Deur André Damons 03 Desember 2019 16:40
'n Polisiebeampte stoot Dinsdagoggend die oorledene se klein motorfiets uit die pad op die ongelukstoneel in Raymond Mhlaba-straat, Bloemfontein. Foto: Mlungisi Louw
'n Motorfietsryer van Bloemfontein is vroeg Dinsdagoggend in 'n botsing met 'n motor in Noordhoek dood.
Die 38-jarige man se jong vroulike passasier is ongedeerd, terwyl die motorbestuurder geringe beserings opgedoen het en na die Pelonomi-hospitaal geneem is.
Die ongeluk het kort ná 07:00 in Raymond Mhlaba-straat gebeur.
Volgens 'n ooggetuie het die passasier "sowat 20 m ver deur die lug getrek" met die botsing.
Die ooggetuie, wat die beseerde man probeer help het, sê die man is dood voordat die nooddienste opgedaag het.
Volgens hom was die vrou erg geskok, maar is sy nie beseer nie.
Brig. Motantsi Makhele, provinsiale polisiewoordvoerder, sê die motorfietsryer het glo probeer om 'n U-draai te maak na die teenoorgestelde baan toe hy teen 'n Mazda 323, wat in daardie baan gery het, gebots het.
Die 38-jarige man se lyk lê toegegooi op die ongelukstoneel in Raymond Mhlaba-straat, Bloemfontein. Regs staan die motor wat ook in die ongeluk betrokke was. Foto: Mlungisi Louw